井赋
江逌 (WeiJin)
惟大朴之既判兮，圣应务以表灵，演八卦以极用兮，运五材以赞生，钻丹晖于金石兮，引黄泉乎沓冥，巽下火而鼎立兮，木上水而井成。于是大制既契，物遵其徼，阡逵瓜分，庐宅星列，修家给之永用，凿阶庭而制穴，穿重壤之十仞兮，构玉甃之百节，营之不日，既汲既渫，潜流炤炤，寒泉洌洌，含七德以几道兮，尽众善而莫伐，挹之不损，滀之不充，纳而不处其有，兴而不匮其丰，先王借象以辨义，君子拟淡以自绥，神龙来蟠以育鳞，列仙一漱而云飞。